
[bookmark: bookmark2][bookmark: bookmark3]BENDROSIOS NUOSTATOS
1. Telšių apylinkės teismo Antikorupcinio (etiško) elgesio taisyklių (toliau — Taisyklės) tikslas - užtikrinti Telšių apylinkės teismo (toliau - Teismas) veiklos skaidrumą ir korupcijos prevenciją, užkirsti kelią interesų konfliktams, įtvirtinti priimamų sprendimų nešališkumą. Taisyklės nustato Teisme dirbančių teisėjų, valstybės tarnautojų ir darbuotojų, dirbančių pagal darbo sutartis (toliau - Darbuotojai) etikos vertybes, šias vertybes atitinkantį elgesį (etikos principus) ir bendruosius elgesio reikalavimus, kurių privalo laikytis kiekvienas Teisme dirbantis asmuo, įgyvendindamas savo teises, vykdydamas teisės aktuose nustatytas pareigas bei funkcijas. Šiomis taisyklėmis siekiama stiprinti Teismo įvaizdį, Teisme dirbančių asmenų nepriklausomumą ir autoritetą, užkirsti kelią atsirasti ir plisti korupcijai.
2. Taisyklių nuostatos ir normos taikomos ir yra privalomos visiems Teisme dirbantiems asmenims, tiek atliekantiems savo pareigas darbo metu, tiek veikiantiems ne darbo metu, kad būtų išvengta situacijų, kurios gali sukelti viešųjų ir privačių interesų konfliktą, ar veiklos, nesuderinamos su viešuoju interesu, kuria siekiama neteisėtos naudos sau ar savo artimiesiems, ar sudaromos sąlygos kitiems asmenims turėti naudos.
3. Taisyklės parengtos vadovaujantis Lietuvos Respublikos korupcijos prevencijos įstatymu, Lietuvos Respublikos viešųjų ir privačių interesų derinimo įstatymu, Vyriausiosios tarnybinės etikos komisijos (toliau - VTEK) 2019 m. spalio 30 d. sprendimu Nr. KS-270 „Dėl privačius interesus deklaruojančio asmens pareikšto nusišalinimo nepriėmimo kriterijų patvirtinimo“ (toliau - Nusišalinimo nepriėmimo kriterijai), VTEK 2020 m. gruodžio 30 d. sprendimu Nr. KS-176 „Dėl Privačių interesų deklaracijos formos bei jos pildymo, tikslinimo, papildymo ir pateikimo taisyklių patvirtinimo“, VTEK 2020 m. kovo 12 d. sprendimu Nr. KS-40 „Dėl rekomendacinių gairių dėl dovanų ir paslaugų priėmimo apribojimų“, VTEK 2021 m. lapkričio 24 d. sprendimu Nr. KS-332 „Dėl Rekomendacijų dėl Lietuvos Respublikos viešųjų ir privačių interesų derinimo įstatymo nuostatų laikymosi kontrolės ir priežiūros patvirtinimo“ bei kitais teisės aktais.
4. Taisyklėse vartojamos sąvokos:
4.1. Diplomatinis (tarptautinis) protokolas - tarptautinės mandagumo taisyklės, kurios būdingos konkrečiai valstybei, susijusios su toje valstybėje organizuojamų oficialių renginių (susitikimų, kvietimų darbo pietų, neatlygintinų kvietimų į kultūrinius, ekonominius ir kitokio pobūdžio renginius, kurių paskirtis atitinka oficialius tarnybinius tikslus), valstybinių iškilmių, kuriuose dalyvauja aukščiausi valstybės ir vyriausybės asmenys, ceremonialu ir kurių valstybė ir jos atstovai laikosi, norėdami parodyti deramą pagarbą kitai valstybei ir jos atstovams, kartu išlaikydami savo valstybės prestižą bei nacionalinį orumą.
4.2. Artimi asmenys - asmens, dirbančio Teisme, sutuoktinis, sugyventinis, partneris, kai partnerystė įregistruota įstatymų nustatyta tvarka, taip pat jų tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai, sugyventiniai ar partneriai.
4.3. Dovana - bet kuris materialinę ir nematerialinę vertę turintis daiktas, paslauga, pramogos, kelionės, paskatinimas ar kita nauda, veltui ar už labai mažą atlygį siūloma ar suteikiama asmeniui, dirbančiam Teisme, kai tai yra ar gali būti susiję su tiesioginiu ar netiesioginiu poveikiu jo sprendimams, veiksmams ar neveikimui.
4.4. Kyšis - bet kokios turtinės ar kitokios naudos sau ar kitam asmeniui (materialios ar nematerialios, turinčios ekonominę vertę rinkoje ar tokios vertės neturinčios) forma išreikštas neteisėtas ar nepagrįstas atlygis už pageidaujamą teisėtą ar neteisėtą veikimą arba neveikimą vykdant įgaliojimus.
4.5. Interesų konfliktas - situacija, kai Darbuotojas, atlikdamas tarnybines pareigas ar vykdydamas tarnybinį pavedimą, turi priimti ar dalyvauti priimant sprendimą arba įvykdyti pavedimą, kurie susiję ir su jo privačiais interesais.
4.6. Diskreditavimas - tokia veika (veikimas ar neveikimas), kuri kenkia Teismo autoritetui, griauna pasitikėjimą Teismu ir teismų sistema bei kompromituoja Teismą, teismų sistemą.
4.7. Privatus gyvenimas - Darbuotojo gyvenimo būdas, pažiūros, įpročiai, įsitikinimai, ryšiai su kitais asmenimis, elgesys virtualioje erdvėje ir pan.
4.8. Privatūs interesai - Darbuotojo (ar jam artimo asmens), suinteresuotumas asmenine turtine ar neturtine nauda, moralinis įsipareigojimas, moralinė skola, ar kitas panašaus pobūdžio interesas, Darbuotojui atliekant tarnybines pareigas.
4.9. Viešieji interesai - visuomenės suinteresuotumas, kad Darbuotojas visus sprendimus priimtų nešališkai ir teisingai.
4.10. Tradicija - valstybiniu, nacionaliniu mastu per ilgą laiką istoriškai susiklostančių ir žmonių įvairiose bendrijose (visuomenėje, socialinėse grupėse) įsitvirtinančių kultūros formų, turinčių simbolinę prasmę ar ypatingą reikšmę (simbolių, papročių, apeigų, idėjų, vaizdinių, socialinių normų ir vertybių, mąstysenos, religinių tikėjimų, elgsenos ir kt.), išsaugojimas ir perdavimas iš kartos į kartą.
4.11. Socialinė žiniasklaida - socialiniai ar profesiniai tinklai, tinklaraščiai, diskusijų forumai, nuotraukų ir filmuotų vaizdų keitimosi tinklalapiai ir kitos internetinės bendravimo priemonės.
4.12. Vertybė - veiksmai, pasekmės ar prievolės, kylančios dėl Darbuotojo elgesio, veiksmų ar neveikimo, pasirinkimų, priimtų sprendimų ar prisiimtų įsipareigojimų, ir kurias darbuotojas iš anksto numanomai žino ar privalo žinoti arba išsiaiškinti.
II SKYRIUS
[bookmark: bookmark4][bookmark: bookmark5]PAGRINDINĖS DARBUOTOJŲ ETIKOS VERTYBĖS
5. Pagrindinės Darbuotojų etikos vertybės:
5.1. teisingumas - pamatinė vertybė, tinkamų vertybinių dorovinių, teisingų dalykų įgyvendinimas, jų praktinis pasireiškimas, tiesos, teisybės siekis;
5.2. atsakomybė - pareiga atsakyti už elgesį, veiklą, pasirinkimą, priimtus sprendimus;
5.3. viešumas ir skaidrumas - veiklos principas, susijęs su komunikavimu, atvirumu, viešumu, atskaitingumu, priimančiųjų sprendimus atsakomybe, tų sprendimų pagrįstumu ir aiškumu;
5.4. efektyvumas - vertybinis Darbuotojo elgesio matas, kai norimas rezultatas pasiekiamas mažiausiomis įmanomomis sąnaudomis arba, naudojant turimus išteklius, pasiekiamas maksimalus įmanomas rezultatas;
5.5. kūrybingumas ir lankstumas - Darbuotojo iniciatyvumas, gebėjimas tarp iššūkių įžvelgti naujas galimybes ir greitai orientuotis sudėtingoje situacijoje, gebėjimas mąstyti ir dirbti savarankiškai bei komandoje, gebėti prisitaikyti prie skirtingų žmonių ir aplinkybių, priimti nenumatytus įvykius;
5.6. lojalumas valstybei - ištikimybė ir atsidavimas valstybei, neperžengiant teisėtumo ribų;
5.7. nesavanaudiškumas - bendrų poreikių iškėlimas, nesiekiant asmeninės naudos;
5.8. sąžiningumas ir nešališkumas - sugebėjimas savo veiklą ir elgesį sąmoningai vertinti ir reguliuoti pagal dorovės normas, suprasti savo poelgių moralinę vertę ir atsakomybę už juos; požiūris, kuriuo vadovaudamasis Darbuotojas sugeba veikti nešališkai ir pristatyti ar vertinti dalykus remdamasis faktais, o ne jausmais ir interesais;
5.9. padorumas - Darbuotojas elgiasi nepriekaištingai, vykdo veiklą neveikiamas santykių, kurie galėtų turėti įtakos ir pakenkti profesinei veiklai ar sprendimams;
5.10. pagarba žmogui ir valstybei - prievolė gerbti žmogų ir pagrindines jo teises ir laisves, valstybę, jos institucijas ir įstaigas, laikytis Lietuvos Respublikos Konstitucijos, Lietuvos Respublikos įstatymų, kitų teisės aktų, vykdyti teismų sprendimus;
5.11. politinis neutralumas - prievolė nešališkai atlikti pareigas, nepaisant politinių pažiūrų;
5.12. profesionalumas - veikimas, kuris leistų nusimanančiai ir informuotai trečiajai šaliai, žinančiai susijusią informaciją, padaryti išvadą, kad darbas atitinka taikomus teisės aktus ir standartus;
5.13. Darbuotojai privalo vadovautis ir kitomis visuotinai pripažintinomis etikos vertybėmis.
III SKYRIUS
[bookmark: bookmark6][bookmark: bookmark7]BENDRIEJI DARBUOTOJŲ ETIKOS REIKALAVIMAI
6. Darbuotojas privalo:
6.1. suprasti ir apsvarstyti savo veiksmų poveikį pasitikėjimui Teismu ir teismų sistema ir atsižvelgti į kitų asmenų (bendradarbių, šeimos narių, draugų ir kt.) lūkesčius dėl jo elgesio darbo aplinkoje ir privačiame gyvenime;
6.2. nepriekaištingai ir atsakingai atlikti pareigas ir vykdyti reikalavimus, nustatytus jo veiklą reglamentuojančiuose įstatymuose ir teisės aktuose;
6.3. atlikdamas pareigas bei laisvu nuo pareigų atlikimo laiku savo elgesiu nediskredituoti Teismo autoriteto, rodyti pavyzdį kitiems;
6.4. nedaryti įtakos kitiems darbuotojams dėl jų atliekamo darbo, jei tai nenustatyta įstatymuose ar kituose teisės aktuose;
6.5. vengti viešųjų ir privačių interesų konflikto, elgtis taip, kad nekiltų tokio konflikto regimybės, laikytis Lietuvos Respublikos viešųjų ir privačių interesų derinimo įstatymo ir su jo įgyvendinimu susijusių teisės aktų nuostatų; nedelsdamas informuoti tiesioginį vadovą apie kilusį viešųjų ir privačių interesų konfliktą ir nusišalinti nuo dalyvavimo tolesnėje sprendimo rengimo, svarstymo ir priėmimo procedūroje;
6.6. likti nepriklausomam nuo politinės įtakos, susilaikyti nuo viešo savo politinių įsitikinimų reiškimo, neužsiimti agitacija;
6.7. nepažeisti žmogaus teisių ir orumo, gerbti asmenis ir institucijas, su kuriais bendrauja, su visais asmenimis elgtis vienodai, nepaisydamas jų tautybės, socialinės kilmės ir padėties, lyties, rasinės ar etninės kilmės, kalbos, amžiaus, religinių įsitikinimų, politinių pažiūrų, užimamų pareigų, kitokių nuostatų;
6.8. nepiktnaudžiauti einamomis pareigomis, nenaudoti dokumentų, patvirtinančių einamas pareigas ir suteiktus įgaliojimus bei Teismo rekvizitų, siekdamas paveikti nepavaldžius asmenis priimti sau palankų sprendimą;
6.9. susilaikyti nuo viešų komentarų (įskaitant visuomenės informavimo priemones, interneto svetaines, socialinius tinklus), kurie galėtų suformuoti neigiamą visuomenės nuomonę apie Teismą, jo veiklą, Teismo darbuotojus, teismų sistemą;
6.10. vykdyti kitus etikos reikalavimus.
IV SKYRIUS
[bookmark: bookmark8][bookmark: bookmark9]TEISMO DARBUOTOJŲ TARPUSAVIO SANTYKIAI
7. Darbuotojai negali varžyti vieni kitų teisių ar teikti privilegijų dėl lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos, einamų pareigų ir kt.
8. Darbuotojai privalo mandagiai elgtis su bendradarbiais, gerbti jų nuomonę, pasilikdami teisę turėti savo nuomonę visais klausimais, korektiškai informuoti kolegas apie pastebėtas jų klaidas, stengtis, kad kolektyve vyrautų savitarpio pasitikėjimas, turi saugoti savo ir bendradarbių garbę, reputaciją, ginti juos nuo netinkamos įtakos ir pan.
9. Darbuotojai darbo metu atlieka tik su darbu susijusias funkcijas, efektyviai naudoja darbo laiką, prireikus, darbo krūvį su bendradarbiais skirstosi/skirstomas remdamiesi abipusės pagarbos ir tolygaus darbo krūvio užtikrinimo principais.
10. Darbuotojai privalo vengti apkalbų, šmeižto, reputacijos žeminimo, asmens charakterio, jam būdingų savybių viešo aptarimo, nesantaikos kurstymo ir pan.
11. Darbuotojas, atlikdamas pavestas užduotis ir pavedimus, privalo teikti kolegoms visą jiems pagal pareigybės funkcijas žinotiną informaciją.
12. Darbuotojo veiksmai ar neveikimas, kuriais nusižengiama etikos principams ir kurie turi tarnybinio nusižengimo, darbo pareigų pažeidimo ar nusikalstamos veikos požymių, tiriami ir atsakomybė už juos taikoma teisės aktuose nustatyta tvarka.
V SKYRIUS
[bookmark: bookmark10][bookmark: bookmark11]REIKALAVIMAI VADOVAUJAMAS PAREIGAS UŽIMANTIEMS
DARBUOTOJAMS
13. Vadovaujamas pareigas užimantis Darbuotojas privalo:
13.1. kurti darbingą aplinką, užkirsti kelią konfliktams, užtikrinti bendradarbiavimu paremtą vadovavimo stilių, kuris skatina Darbuotojų iniciatyvą ir savarankiškumą;
13.2. su pavaldžiais darbuotojais bendrauti ir duoti jiems nurodymus mandagiai, korektiškai;
13.3. viešai nereikšti savo simpatijų ir/ar antipatijų pavaldiniams ir kitiems Teisme dirbantiems asmenims;
13.4. skatinti pavaldinius rodyti iniciatyvą;
13.5. stengtis paskirstyti darbą vadovaujamame kolektyve tolygiai, kad būtų veiksmingai panaudotos kiekvieno pavaldaus darbuotojo galimybės ir kvalifikacija;
13.6. skatinti nuolatinį pavaldžių darbuotojų kvalifikacijos tobulinimą;
13.7. objektyviai vertinti pavaldinių darbo rezultatus;
13.8. korektiškai informuoti kolegas apie pastebėtas jų padarytas klaidas, esant poreikiui, pateikti savo pastabas ar siūlymus dėl jų ištaisymo; pastabas dėl pavaldžių darbuotojų klaidų reikšti, jei tai įmanoma, nedalyvaujant kitiems Darbuotojams ar asmenims;
13.9. laikytis kitų, sklandų, efektyvų darbą užtikrinančių principų;
14. Teisme dirbantis asmuo, bendraudamas su vadovais, turi vykdyti teisėtus jų žodinius, rašytinius pavedimus.
VI SKYRIUS
[bookmark: bookmark12][bookmark: bookmark13]DARBUOTOJO VIEŠŲJŲ IR PRIVAČIŲ INTERESŲ DEKLARAVIMAS IR
DERINIMAS
15. Darbuotojai privačių interesų deklaracijas (toliau - deklaracija) teikia, tikslina elektroninėmis priemonėmis per Privačių interesų registrą (toliau - PINREG), prisijungdami iš VTEK interneto svetainės www.vtek.lt, ne vėliau kaip per 30 kalendorinių dienų:
15.1. nuo priėmimo ar paskyrimo į pareigas arba po deklaruojančio asmens statuso įgijimo dienos;
15.2. nuo duomenų pasikeitimo dienos, jeigu pateiktoje deklaracijoje nurodyti duomenys apie Darbuotojo ir (ar) jo sutuoktinio, sugyventinio, partnerio privačius interesus pasikeitė.
16. Teisme dirbantis asmuo privalo:
16.1. pateikti duomenis apie savo privačius interesus Lietuvos Respublikos viešųjų ir privačių interesų derinimo įstatymo nustatyta tvarka, laikytis Konfidencialumo pasižadėjime ir Nešališkumo deklaracijoje prisiimtų įsipareigojimų (kuriems tai privaloma);
16.2. jokia forma nedalyvauti interesų konfliktą galinčio sukelti ar sukeliančio sprendimo rengimo, svarstymo ar priėmimo procedūrose (esant kolegialiam svarstymui, palikti posėdžių salę, kabinetą ar kitą patalpą ir pan.);
16.3. prieš pradėdamas interesų konfliktą galinčio sukelti ar sukeliančio sprendimo rengimo, svarstymo ar priėmimo procedūrą, apie interesų konfliktą ir nusišalinimą pranešti tiesioginiam vadovui;
16.4. gauti tik teisės aktais leidžiamą gauti atlygį, įskaitant ir atlygį už kitą darbą;
16.5. būti objektyvus, įsipareigoti neturėti asmeninio išankstinio nusistatymo, priimant sprendimus;
16.6. būti teisingas, nagrinėdamas prašymus, skundus, pareiškimus, nepiktnaudžiauti jam suteiktomis galiomis;
16.7. elgtis taip, kad jo šeimos, socialiniai ir kitokie santykiai nekenktų darbui ir netrukdytų atlikti tiesioginių pareigų;
16.8. nepasiduoti visuomenės ar atskirų asmenų neteisėtai įtakai.
17. Darbuotojui draudžiama dalyvauti visuose sprendimo rengimo, svarstymo ir priėmimo etapuose arba kitaip paveikti sprendimus, galinčius sukelti ar sukeliančius interesų konfliktą.
18. Darbuotojas privalo nusišalinti nuo visų interesų konfliktą sukeliančių ar galinčių sukelti sprendimų rengimo, svarstymo ar priėmimo etapų, kad ir kaip jie būtų įvardijami (neformali konsultacija, klausimo pristatymas ar pan.).
19. Tiesioginis vadovas, susipažinęs su Darbuotojo pranešimu apie nusišalinimą, priima motyvuotą sprendimą priimti ar nepriimti Darbuotojo pareikšto nusišalinimo. Nepriėmus Darbuotojo pareikšto nusišalinimo, darbuotojas įpareigojamas dalyvauti toliau rengiant, svarstant ar priimant sprendimą.
20. Jei Darbuotojas pats nenusišalina ir yra pakankamas pagrindas manyti, kad Darbuotojo dalyvavimas gali sukelti ar sukels interesų konfliktą, Darbuotojo tiesioginis vadovas gali priimti sprendimą nušalinti Darbuotoją nuo konkretaus sprendimo rengimo, svarstymo ar priėmimo procedūros, kitų tarnybinių pareigų atlikimo.
21. Darbuotojas apie priimtą pasiūlymą pereiti į kitą darbą nedelsdamas praneša tiesioginiam vadovui.
22. Darbuotojas laikosi šiose Taisyklėse ir kituose įstatymuose, teisės aktuose nustatytų viešųjų ir privačių interesų deklaravimo reikalavimų, atsižvelgia į rekomendacijas.
[bookmark: bookmark14][bookmark: bookmark15]VII SKYRIUS
DOVANŲ POLITIKA
23. Teisme taikoma nulinė dovanų politika, kuri reiškia, kad Darbuotojams, atliekant jiems pavestas funkcijas, draudžiama priimti bet kokios vertės dovanas arba jas teikti, išskyrus šiose Taisyklėse ir kituose teisės aktuose nustatytas išimtis. Darbuotojams taip pat draudžiama priimti bet kokios vertės dovanas arba jas teikti, jeigu tai gali sukelti interesų konfliktą arba jo regimybę tretiesiems asmenims, taip pat moralinį ar kitokio pobūdžio įsipareigojimą, galintį turėti įtakos sprendimų priėmimui, deryboms, viešiesiems pirkimams, sandorių sudarymui ar kitaip paveikti darbe priimamus sprendimus ar sukelti abejonių dėl šių sprendimų objektyvumo ir nešališkumo.
24. Dovanos priėmimo ir teikimo apribojimai netaikomi dėl dovanų, gautų pagal tarptautinį protokolą ar tradicijas, kurios įprastai yra susijusios su darbuotojo pareigomis, taip pat reprezentacijai skirtų dovanų su valstybės, įstaigos ir kitokia simbolika. Kilus abejonių dėl dovanos priimtinumo, Darbuotojas turi kreiptis (telefonu, elektroniniu paštu, žodžiu) patarimo į savo tiesioginį vadovą.
25. Nepriimtinomis laikomos ir mažareikšmės dovanos (pvz.: saldainiai, kava, gėlės ir pan.), kurios buvo gautos iš trečiųjų asmenų kaip padėka ar atlygis už teisėtą ir tinkamą Darbuotojo darbo pareigų vykdymą.
26. Teisme už profesionaliai atliekamą darbą yra priimtina atsidėkoti žodine ar rašytine forma (elektroninis laiškas/padėkos raštas).
27. Darbuotojas privalo atsisakyti priimti daiktus, kurie nelaikytini dovanomis, gautomis pagal tarptautinį protokolą ar tradicijas, kurios įprastai yra susijusios su Teisme dirbančio asmens pareigomis, taip pat nelaikytini reprezentacijai skirtomis dovanomis su valstybės, įstaigos ir kitokia simbolika arba paslaugomis, kai yra naudojamasi tarnybiniais tikslais. Darbuotojas privalo paaiškinti tokius daiktus siūlančiam asmeniui, kad jų priėmimas gali būti vertinamas kaip Lietuvos Respublikos viešųjų ir privačių interesų derinimo įstatymo ir Taisyklių pažeidimas.
28. Teisme dirbantis asmuo, gavęs pasiūlymą priimti dovaną (išskyrus dovanas, gautas pagal tarptautinį protokolą ar tradicijas, taip pat reprezentacijai skirtas dovanas su valstybės, įstaigos ir kitokia simbolika) ar kyšį, taip pat gavęs pasiūlymą paveikti kitą Teisme dirbantį asmenį, kad šis veiktų arba neveiktų, privalo:
28.1. atsisakyti ir nepriimti kyšio ar dovanos;
28.2. mandagiai ir aiškiai paaiškinti, kad priimti dovanas, kyšius, daryti neteisėtą poveikį draudžia Teismo ir kiti Lietuvos Respublikos teisės aktai, už tai numatyta drausminė arba baudžiamoji atsakomybė; savo elgesiu aiškiai parodyti ir išsakyti, kad netoleruoja jokių neteisėtų atlygių ar veiksmų;
28.3. įspėti asmenį, kad jo veiksmai gali būti vertinami kaip nusikalstami, apie siūlomą ir/ar paliktą kyšį bus informuota STT ar kitos įstaigos;
28.4. interesantui neatsisakius savo ketinimų, jei yra galimybė, neleisti jam pasišalinti ir skubiai žodžiu ar telefonu informuoti tiesioginį vadovą arba Teismo kanclerį arba Teismo pirmininką.
29. Dovaną priėmęs darbuotojas ne vėliau kaip kitą darbo dieną po dovanos priėmimo, užpildo dovanos perdavimo aktą (1 priedas), šį perdavimo aktą kartu su dovana perduoda už korupcijai atsparios aplinkos kūrimą atsakingam asmeniui. Už korupcijai atsparios aplinkos kūrimą atsakingas asmuo dovaną užregistruoja Gautų dovanų registre (2 priedas) ir priima sprendimą, ar dovaną Darbuotojas priėmė laikydamasis šiose Taisyklėse ir/ar įstatymuose, teisės aktuose nustatytų apribojimų ir išimčių, prireikus, priima kitus sprendimus, parengia/pildo papildomas, nei šiose Taisyklėse numatyta, formas.
30. Teisme dirbantis asmuo, pastebėjęs bendradarbį iš trečiųjų asmenų priimantį neteisėtą atlygį, privalo nedelsiant perspėti jį ir paraginti elgtis etiškai, sąžiningai ir teisingai, o nenutraukus neteisėtų veiksmų, informuoti tiesioginį vadovą, Teismo kanclerį arba Teismo pirmininką, o nesant tokios galimybės - informuoti policiją ar STT.
31. [bookmark: _Hlk198215331]Teisme už korupcijai atsparios aplinkos kūrimą atsakingas asmuo yra Teismo pirmininko įsakymu paskirtas darbuotojas.
32. Už korupcijai atsparios aplinkos kūrimą atsakingo asmens atliekamos funkcijos, nuo kurių galimas nukrypimas pagal Lietuvos Respublikos korupcijos prevencijos įstatymo 25 straipsnio 2 dalį:
32.1. sudaro pareigybių, dėl kurių teikiamas prašymas Lietuvos Respublikos specialiųjų tyrimų tarnybai pateikti informaciją, sąrašą arba organizuoja jo sudarymą, ir teikia Teismo pirmininkui pasirašyti, taip pat dalyvauja ir teikia nuomonę personalo formavimo procedūrose vertinant iš Specialiųjų tyrimų tarnybos gautą informaciją apie asmenį;
32.2. teisės aktų nustatytais atvejais ir tvarka organizuoja ir (ar) atlieka korupcijos pasireiškimo tikimybės nustatymą bei teisės aktų projektų antikorupcinius vertinimus;
32.3. organizuoja ir (ar) rengia mokymus, orientuotus į viešojo sektoriaus subjekto darbuotojų antikorupcinio sąmoningumo stiprinimą;
32.4. prižiūri viešojo sektoriaus subjekto darbuotojų atžvilgiu vykdomos lobistinės veiklos deklaravimą ir vykdo šios veiklos kontrolę;
32.5. teikia pasiūlymus viešojo sektoriaus subjekto vadovui dėl korupcijai atsparios aplinkos kūrimo priemonių diegimo ir įgyvendinimo;
32.6. pagal poreikį atlieka kitas funkcijas, gerinančias korupcijai atsparią aplinką.
VIII SKYRIUS
[bookmark: bookmark16][bookmark: bookmark17]TEISME DIRBANČIO ASMENS ELGESYS SOCIALINIUOSE TINKLUOSE
33. Teisme dirbantis asmuo (nepriklausomai nuo to, ar informacija pateikta darbo metu, ar ne darbo metu) privalo elgtis apdairiai ir prisiimti atsakomybę už informaciją, kurią jis sukuria ar įkelia į viešąją erdvę apie teismų sistemą, Teismą ir jame dirbančius asmenis.
34. Rekomenduotina susilaikyti nuo bet kokių veiksmų ar elgesio žiniasklaidos priemonėse, socialiniuose tinkluose, kurie gali pakenkti Teismų sistemos, Teismo ir jo darbuotojų reputacijai ar padaryti jiems žalos.
35. Viešai savo nuomonę apie Teismų sistemą, Teismą ir čia dirbančius asmenis reiškiančiam Darbuotojui rekomenduojama atsižvelgti i tai, kad jo nuomonė šiais klausimais gali būti suprantama kaip oficiali Teismo nuomonė.
IX SKYRIUS
[bookmark: bookmark18][bookmark: bookmark19]BAIGIAMOSIOS NUOSTATOS
36. Visi Teisme dirbantys asmenys privalo vadovautis šiomis Taisyklėmis. Darbuotojai, pažeidę Taisyklių reikalavimus, traukiami atsakomybėn Lietuvos Respublikos teisės aktų nustatyta tvarka.
37. Darbuotojas privalo nevykdyti nurodymo, jei nurodymas verčia pažeisti įstatymus, kitus teisės aktus ar šias Taisykles.
38. Darbuotojo pranešimas apie jam žinomą korupcinio pobūdžio nusikalstamą veiką tiesioginiam vadovui turi būti pateikiamas per įmanomai trumpiausią laiką nuo sužinojimo apie korupcinio pobūdžio nusikalstamą veiką momento. Darbuotojas apie jam žinomą korupcinio pobūdžio nusikalstamą veiką, išskyrus veiką, kurią galbūt padarė jo artimieji giminaičiai ar šeimos nariai, taip pat privalo pranešti Lietuvos Respublikos prokuratūrai, STT arba ikiteisminio tyrimo įstaigai, jei jis gavo neginčijamų duomenų, liudijančių šios veikos padarymą, arba pats stebėjo ar kitaip fiksavo šios veikos padarymą ir jei teisės aktuose nėra nustatyta praneštinos informacijos atskleidimo ribojimų. Darbuotojui, pranešusiam apie korupcinio pobūdžio nusikalstamą veiką, užtikrinamas asmens duomenų konfidencialumas ar anonimiškumas įstatymų ir kitų teisės aktų nustatyta tvarka.
39. Tais atvejais, kai Darbuotojo elgesio nereguliuoja šių Taisyklių nuostatos, jis privalo laikytis įstatymuose, teisės aktuose nustatytų dovanos priėmimo apribojimų, viešų ir privačių interesų derinimo reikalavimų, etikos reikalavimų, visuotinai pripažintų dorovės normų.
40. Su Taisyklėmis visi darbuotojai supažindinami neprocesinių dokumentų valdymo sistemoje „LITEKO II“.
41. Šios Taisyklės skelbiamos Teismo interneto svetainėje.
Telšių apylinkės teismo Antikorupcinio (etiško) elgesio taisyklių
# priedas

42. Šios Taisyklės tvirtinamos, keičiamos, pripažįstamos netekusiomis galios Teismo pirmininko įsakymu.
DOVANOS PERDAVIMO AKTAS

Dovaną perdavė 	Parašas
Vardas, pavardė

PareigosDovaną priėmė 	
Pareigos

Telšių apylinkės teismo Antikorupcinio (etiško) elgesio taisyklių
# priedas

Vardas, pavardė

